ไฟแนนซ์ทูเดย์
หลังจากซุ่มมานาน วันนี้ธนาคารไอซีบีซี (ไทย) ก็จะเปิดตัวบัตรเครดิตเป็นครั้งแรก
3 ธ.ค. 2555

หลังจากซุ่มมานาน วันนี้ธนาคารไอซีบีซี (ไทย) ก็จะเปิดตัวบัตรเครดิตเป็นครั้งแรก 
กับลูกค้าของธนาคารอย่างเป็นทางการ ผู้บริหารธนาคารเตรียมการเป็นพิเศษสำหรับลูกค้าวีไอพี บัตรเครดิตแบงก์นี้เขาเน้นลูกค้าไทย-จีน เตรียมดูแคมเปญว่าจะลงสนามสู้กับแบงก์อื่นได้หรือไม่




...ออกงานแรกในตำแหน่งใหม่อย่างเป็นทางการของ วรภัค ธันยาวงษ์ กรรมการผู้จัดการใหญ่ ธนาคารกรุงไทย คือ งานเลี้ยงขอบคุณลูกค้าในวันที่ 4 ธ.ค.นี้ จัดใหญ่แถมเชิญ ประสาร ไตรรัตน์วรกุล ผู้ว่าการแบงก์ชาติ มาปาฐกถาพิเศษในหัวข้อ Managing Risks and Rise to the Challenges of 2013 : ถอดรหัสปัจจัยเสี่ยง รับความท้าทายเศรษฐกิจศักราชใหม่ 
หลังจากนี้ เขาคงออกทัวร์สาขาทั่วประเทศ เพื่อไปให้นโยบายกับพนักงานตามธรรมเนียมปฏิบัติของผู้บริหารใหม่ แต่ไม่รู้ท่านประธาน สถิตย์ ลิ่มพงศ์พันธุ์ จะไปเป็นพี่เลี้ยงในช่วงแรกๆ หรือไม่ 
...ช.ชดา ฟังคำอรรถาธิบายของกระทรวงการคลัง เรื่องหนี้ครัวเรือนแล้วปวดตับ พี่อู้-สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) บอกว่า การเพิ่มขึ้นของหนี้ครัวเรือนไม่กระทบกับเศรษฐกิจหรือระบบการเงิน เพราะเอ็นพีแอลต่ำแค่ 1.2% ของสถาบันการเงินทั้งระบบ 
หนี้ธนาคารรัฐที่ปล่อยกู้ให้กับรายย่อย อย่างธนาคารออมสินมีหนี้เสีย 1% และ ธ.ก.ส. มีหนี้เสีย 3% เท่านั้นเอง ไม่น่าห่วง 
ที่แบงก์ชาติและสภาพัฒน์ห่วง เป็นเพราะแนวโน้มการเพิ่มขึ้นของหนี้มันดูเยอะขึ้นเรื่อยๆ นโยบายต้องล้อมคอกก่อนวัวหาย ไม่ใช่วัวหายจึงล้อมคอกจึงจะถูก
...ที่น่ามึนงงอีกเรื่องก็คือ การปล่อยกู้ของธนาคารกรุงไทยให้สยามอินดิก้า ที่ใครๆ ก็รู้ว่าเป็นเพรซิเดนท์ อะกริ เทรดดิ้ง ลูกหนี้เน่าแปลงร่างมา แม้จะยันว่าปรับโครงสร้างหนี้ ก็อยากถามแบงก์ชาติว่า หากลูกหนี้เน่าทำอย่างนี้กันหมดและแบงก์ให้กู้ต่อ ดูแล้วผิดธรรมาภิบาลบ้างไหมนี่